Tsoenami-waarskuwing ná groot aardbewingŉ Groot aardbewing het Woensdagoggend in die suidelike Stille Oseaan voorgekom waarna tsoenami-waarskuwings uitgereik is. Die aardbewing van 7,5 het naby die eilande van Nieu-Kaledonië op ŉ vlak diepte voorgekom en is tot by Vanuatu gevoel. Die tsoenami-waarskuwingsentrum vir die Stille Oseaan het gesê tsoenamigolwe van tussen een en drie meter kan aan die kus van Nieu-Kaledonië en Vanuatu voorkom. Die owerhede in Nieu-Kaledonië het inwoners aan die kus intussen versoek om die gebied te ontruim en waaksaam te wees. Die aardbewing het op ŉ diepte van 10 km voorgekom sowat 168 km van Nieu-Kaledonië. Daar was minstens ses naskokke van tussen 5,6 en 6,6. Nieu-Kaledonië en Vanuatu het albei bevolkings van sowat 280 000 mense. Albei eilandgroepe is op die sogenaamde ring van vuur geleë waar die meeste aardbewings en vulkaniese uitbarstings voorkom.